Eleki Krónika - 2005. augusztus

Sólyom László: új egyensúlyra van szükség
Új egyensúlyra van szükség az alkalmazkodás és a kezdeményezés között - jelentette ki Sólyom László ünnepi beszédében. A köztársasági elnök rámutatott arra, hogy jó döntés volt Magyarország uniós csatlakozása, ám az új helyzetben is érvényes Szent István példája. "Az ő igazi nagysága abban rejlik, hogy szuverén módon határozta meg Magyarország helyét az akkori világban. Halljuk meg, vegyük észre, tekintsük példának azt az öntudatot, azt az önbecsülést, ahogy István fellépett Európában!" - hangsúlyozta az államfő beiktatását követő első nyilvános megszólalásán.
MTI

Koszorúzás, Kenyérszentelés, Városi születésnap
Pluhár László polgármester ünnepi beszéde:
Tisztelt  Ünnepelők!
A magyar nép évenkénti ismétlődő nemzeti ünnepeink sorában kiemelkedő jelentősége van augusztus 20-ának. Ezen a napon emlékezünk a kései utókor tiszteletével államalapító királyunkra, ezen a napon szegjük meg az új kenyerünket és ezen a napon emlékezünk Alkotmányunk megszületésére.„Önmagát becsüli meg minden nemzet azáltal, hogy tudomásul veszi, hogy a világ nem vele kezdődött” Sütő András szép gondolata ma a megélt 1000 év távlatába irányítja a figyelmünket. Arra utal, hogy egészséges szellemű nemzet a saját multájából is erőt tud gyűjteni. Őseink több mint 1100 éve érkeztek a Kárpát medencébe. A kalandozások időszaka nemkevés tanúsággal szolgált a magyarság történetébe. Turóczy János a Magyarok krónikájában Belga forrásokra hivatkozva Nyugat Európában a következő képpen vélekednek rólunk: Meótiszi pokolfajzatoknak tituálnak bennünket és az Úristenhez fohászkodnak, hogy ments meg uram bennünket a magyarok nyilaitól. A kalandozások során a fejlettebb kultúrák megismerése, valamint az ausburgi és merseburgi kudarcok világossá tették, hogy a nomád életmód tovább nem folytatható.A nemzet életében eljött a nap, amikor válaszúthoz érkezett. Szent István 1000 évvel ezelőtt a jövőről határozott, három út közül választhatott. Az 1. út a régi rend, a régi út továbbvitele; Hogyan is ír erről Széchenyi? „ Az emberi gyengeség a múltat és régit mindig nagyobb fénybe szokta állítani, mint a jelent, s jövendőt.” Ez az út azonban a pusztulásba vitt, ezen a földön így hullott szét a hunok és avarok birodalma és megannyi pusztai népé. A 2. út idegen hatalmak árnyékában hűbéresként meghúzódni, és a nemzeti identitás feladása mellett vegetálásra, lassú széthullásra ítélni a nemzetet. Szent Királyunk tudta, hogy egyik út sem vállalható. Az általa választott út gyökeresen eltér az előző kettőtől. Ő a való élet iránti tisztelettel és nagy gyakorlati érzékkel meglátta: nemzetünk csak akkor maradhat meg, ha gyökereiben szilárdan megkapaszkodva, mindennapjait a kor kívánalmaihoz tudja igazítani. Művét időtálló, örök emberi értékekre építette fel. A magyarság a kereszténység felvételével egyenjogú tagja lett az Európai népek akkoriban formálódó családjában. Megtanulta mindazt, amit nyugatról megtanulni érdemes volt. Ugyanakkor Szent István ügyelt arra, hogy a nemzet érdekei ne sérüljenek. Amikor aztán több, mint 1000 éve a kereszténység felvételével a letelepedéssel s az államalapítással eldőlt, hogy innen soha többé nem kell továbbmenni, elődeink belefoghattak állandó otthonuk felépítésébe. A Szent király művének legnagyobb eredménye éppen ez, hogy hazánk számára kijelölte az új, európai életet és ezzel véget vetett a hosszas vándorlás létbizonytalanságának. Szilárd, tervezhető jövőt teremtett meg nemzetünk számára. Azóta is – néhány ránk kényszeríttet kitérőtől leszámítva – ezen az úton járunk. Az államalapítás nagysága abban mérhető le igazán, hogy nemzetünk az 1000 éves vándorút végállomásaként biztonságos, és lakható otthonná tette a Kárpát medencét. A Szent Király élete a haza életének csak egy pillanata volt, mégis a legelső, s így az összes többinek irányt mutató pillanat. Szent István műve egy stabil pont, új pályára állt vele világunk és azóta is ezen a pályán mozog. Ha végigtekintünk az elmúlt 1000 esztendőn tudhatjuk, láthatjuk, megérte! Sok más népekkel ellentétben: Megmaradtunk! Mi is akár csak Szent István, részesei vagyunk a nemzet életének, mi is kapunk egy pillanatnyi időt a sorstól, használjuk fel tehát akként, hogy hasznára legyünk ne csak magunknak, de mindazoknak, akik velünk élnek és akik utánunk jönnek. Köszönöm megtisztelő figyelmüket!

2005. augusztus 20-án 13 órakor hangos motor bőgés jelezte a város lakóinak, hogy megkezdődött a motoros találkozó, amelyre az ország egész területéről érkeztek a szebbnél szebb motorok.
14 órakor a Szent István szobornál, Dr. Heim Lajosné alpolgármester köszöntőjével  megkezdődött a koszorúzás és a hagyományos kenyérszentelés. Ezt követően a polgármesteri hivatal mögötti téren kezdetét vette a születésnapi buli. A helyi mazsorett csoport bemutatóját követően a nyugdíjas énekkar egy népdalcsokorral nyitotta meg a délutáni rendezvénysorozatot.
Elsőként Pluhár László polgármester köszöntötte a nagy számban megjelent városlakókat és meghívott vendégeket. Ezután került sor a kitüntetések átadására, a város legidősebb polgárai és legifjabb polgára cím átadására. Ezután köszöntötték Szabó Pétert, a népművészet mesterét, aki ezen a napon volt 70 éves. A városi születésnapi tortát és a csapra vert söröshordó tartalmát a várossá válás emlékére a jelenlévő városlakók jóízűen 
elfogyasztották, majd megkezdődött a néptáncbemutató, ahol az alábbi csoportok léptek fel: Edel Nachtigal (Elek), Botorka (Elek), Pacsirta (Elek), Mosonmagyaróvári vendég együttes, Cigány Tánccsoport (Elek), Kétegyházi Román Tánccsoport, Faget Romániai Néptánccsoport, Eleki Hagyományápoló Néptáncegyesület. 
arlan

Kitüntetettjeink
„Elekért” kitüntetés:Janecskó János ny. iskola igazgató.
Vitézi rend Tűzkereszt kitüntetés:Wittman György posztumusz, Nán György.
Legidősebb polgár:Nán György 100. évében , Veress Mihályné 
Legifjabb polgár:Ónodi Márk

Jeles napok augusztusban 
Augusztus 1.Vasas Szent Péter napja - Szent Péter ünnepe, annak emléke, hogy az angyal kiszabadította őt Heródes börtönéből. Egy ….jós szerint: „Ha Vasas Szent Péter napján még lesz eső, lesz kukorica, de ha nem akkor sem esik, gyühet a Duna vize is, nem lesz kukorica.” Augusztus 15. Nagyboldog asszony napja - Ez a nap a legrégibb Mária-ünnep. Ezen a napon Mária mennybemenetelét ünnepli az egyház. A legrégibb parancsolt ünnep, mert Szent István az országot Szűz Mária oltalmába ajánlotta. A moldvai magyarok e napon mindenféle virágot, gyógynövényt szenteltettek, hogy majd ezzel füstöljék a betegeket. Augusztus 20. Szent István napja - Államalapító királyunk ünnepe. Mária Terézia 1774-ben országos ünneppé nyilvánította. 1818-ban rendeztek ünnepélyes körmenetet – először – Szent István jobbjának tiszteletére. Ez a nap az új kenyér ünnepe is. Szuhafőn a legszegényebb családnak nagy kenyeret sütöttek, amelyben a lisztet házról házra gyűjtötték össze. A beregi Tiszaháton úgy tartják, hogy István napkor mennek el a gólyák. Augusztus 24. Bertalan napja - Ez a nap Bertalan apostol ünnepe, aki a szűcsök és a csizmadiák védőszentje volt. A Bertalan napkor köpült vajnak gyógyító erőt tulajdonítottak.
Nádor Mária

Az EU további bővítéséről
Ausztria a jövő év első felétől az EU elnökségét adja, így nem mindegy pl. az sem, hogy mi a véleménye a további bővítésekről. Augusztus 2-3-án egy konferenciát tartottak Salzburgban a délkelet-európai kormányfők részére /Salzburg-Konferenz/, melyről a Die Presse 2005. augusztus 5-i /www.diepresse.com/ számában is részletesen olvashatunk A tudósítás címe is több mint jelképes: Ausztria ki akarja nyitni a Balkán ajtóját Brüsszel irányába. /Most is vannak olyanok, akik nem így képzelik az Európai Unió jövőjét!/Ezen a konferencián a következő fontos kérdésekről tárgyaltak a résztvevők, vagyis a szerb, horvát, román, macedón és a montenegrói miniszterelnök: Egy kereskedelmi zóna létesítése ebben a térségben, Koszovó, Montenegró további sorsa, illetve ezen országok csatlakozása az EU-hoz.
A jelenlévők kiemelték annak a fontosságát, hogy szükség van egy délkelet-európai szabad kereskedelmi zónára, mert az itteni országok így könnyebben csatlakozhatnak az unióhoz is,azt azonban nem lehet előre látni, hogy mi lesz Koszovóval, illetve milyenhatást válthat ki a Balkán további sorsára, ha Montenegró elszakad Szerbiától!Az osztrák kormány fontosnak tartja azt, hogy ebből hagyományt teremtsen, és ezentúl évente találkozzanak ezen országok kormányfői. A mostani, Délkelet-Európa jövőjéről szóló találkozón osztrák részről jelen volt Wolgang Schlüssel szövetségi kancellár, Ursula Plassnik külügyminiszter és a korábbi balkáni stabilizációs paktum koordinátora, Erhard Busek is. A szerdai záró sajtótájékoztatón Vlado Buckovski macedón miniszterelnök ezt emelte ki : "Nagyon fontos, hogy az osztrák elnökség alatt minden balkáni ország számára az ajtó Európa irányában nyitottá válik."
Az osztrák kancellár és az osztrák külügyminiszter mindezektől függetlenül elmondta azt is , hogy a balkáni térség európai integrációja nehézkes lesz, de meg kell kezdődnie ennek a folyamatnak, különösen Horvátországot kell segíteni: "Elvárjuk , hogy Horvátország felvételi tárgyalása hamarosan megkezdődjék."Ivo Sanader horvát miniszterelnök azt mondta, hogy nem szükséges egy külön szabad kereskedelmi zóna, hisz lehetne csatlakozni a közép-európai CEFTA-hoz is!A mostani salzburgi konferencia legfontosabb eredménye az lehet, hogy célként megfogalmazódott, intézményesíteni kell az országok közötti kapcsolatokat a későbbi EU-tagság elnyerése végett!Végül néhány személyes gondolat: Ezen konferencia rendezésével Ausztria most is bebizonyította, hogy érti a délkelet-európai térség történelmét, de a jelenkor problémáit is, de ugyanakkor segíteni is kar! / Történelmi tény az is, hogy az egykori közös Monarchia miatt olyan megértő a mai Ausztria ezen térségben./ Mindentől függetlenül Horvátország nem balkáni ország, amit pl. ezen tudósításban sem említenek meg!Kíváncsian várjuk, mely országok állnak az osztrák bővítéspolitika mellé. 
Rapajkó Tibor

Az ismeretlen Bauer Ferenc
Ha ma valaki megkérdezné Eleken, hogy mit tud Bauer Ferencről, akkor nagyon kevesen tudnának információval szolgálni, pedig nem akárkiről van szó! Mi a Révai Új Lexikonának II. kötetében /Szekszárd, 1998. 989 o/ találtunk róla egy szócikket, mely szerint 1919. augusztus 28-án született Eleken. Ebből a fontos adatból kiindulva elhatároztuk, hogy megpróbáljuk, a lexikon szerint még most is élő neves növénynemesítő eleki kötődéseit kinyomozni, de ez csak részben sikerülhetett! Az eleki plébánián található anyakönyvi adatok megerősítik a lexikonban is közölt születési évszámot, vagyis tényleg 1919. augusztus 28-án született, augusztus 31-én pedig meg is keresztelték. Az édesapját Bauer Ferencnek, édesanyját pedig Mahler Franciskának hívták. Az anyakönyvben az apja foglalkozásáról ezt jegyezte be az akkori plébános, dr. Csepregi Imre /1876-1954/: gazdasági alkalmazott. A keresztanya Eisenbeil Erzsébet volt, a szülői ház még ma is áll a Gyulai úton /21.szám /, akkor 170. szám.. Az eleki anyakönyvi adatok alapján azt is el tudjuk mondani, hogy Bauer Ferencnek valószínűleg nem volt testvére, illetve nem itt kötött házasságot sem. Akik még ismerték Eleken, azok elmondása alapján az is megállapítható, hogy elég hamar elkerült Elekről, a tanulmányait a háború miatt félbeszakította, majd később befejezte .A család inkább középbirtokos volt. A későbbiekben nem tartotta a kapcsolatot szülőfalujával. /Valószínűleg ezért tudnak róla keveset Eleken!/ Állítólag ma már nem élnek itt rokonai sem. A lexikon szerint Bauer Ferenc 1946-ban a debreceni egyetemen szerzett mezőgazdasági mérnöki oklevelet, 1947-ben pedig Mosonmagyarováron növénynemesítői oklevelet. 1961-ben doktorált, 1965-ban a mezőgazdasági tudomány kandidátusa, 1978-ban pedig a doktora lesz.
1947-50-ben Bánkúton és Kisújszálláson növénynemesítő, 1950-87-ben Kecskeméten tudományos osztályvezető, illetve ugyanott főiskolai tanár is /1961-74/. 1970-79-ben az MTA Agrártudományi Osztályának Növénytermesztési Szakbizottságának a tagja is, 1991-től pedig a Magyar Növénynemesítők Egyesületének a tagja. 1963-ban Wetsik Vilmos-emlékplakettet, 1981-ben pedig Mathiász János-díjat kapott. Hét könyvet írt, amiből egy angol nyelven jelent meg. Az eső könyvét 1961-ben adták ki Kecskeméti seprőcirokfajta nemesítése címen, az utolsót pedig 1984-ben angolul, amelyik a Duna-Tisza közi homoktalaj trágyázásával foglalkozik. Sajnálatos módon nem sikerült fényképet sem találni róla az internet segítségével sem, sőt azt sem sikerült kiderítenünk, hogy manapság mivel foglalkozik, van-e családja, illetve él-e még!
Mindentől függetlenül elmondhatjuk, hogy Bauer Ferenc egy olyan híres eleki születésű tudós, aki méltó arra, hogy munkásságát számon tartsuk, emlékét ápoljuk, büszkék legyük rá, minimum egy emléktáblával.
Rapajkó Tibor

Középiskolai hírek
Az idei tanévben négy kilencedikes osztályban kezdőthet meg a tanítás. /Július 26-án 97 beíratkozott diák volt./ Erre az évfolyamra kb. 30 helyről jelentkeztek, kb 15 %-ban Elekről. Az érettségit adó 11. osztályba eddig 42-en jelentkeztek, de a létszám őszig még biztosan módosulni fog. Az itt tanulók kb 50 %-a eleki! /Az idén is két gimnáziumi osztály indul./ Az esti
gimnáziumi tagozaton a 2005-2006-os tanévben 9. osztály indul, de ide még szeptember 1-ig lehet jelentkezni. 2005. július 2-15.között a Radványi György Középiskola franciaországi kirándulást szervezett. /Az útirajzot Singer Ferenc igazgatóhelyettes beszámolója alapján készítettük el./ Az iskola busza július 2-án az esti órákban indult Elekről, de másnap már meg is érkezett a németországi Ludwigsburgba, ahol városnézéssel indult a program. Most is jártak Laudenbachban, ahol ismét találkoztak az eleki születésű Post Józsi bácsival is. A németországi programba még belefért Stuttgart is, majd július 5-én indultak tovább Közép-Franciaországba, Tulle-Naves-be./Ebben a kisvárosban van az az iskola is, melynek tanárai és diákjai jó kapcsolatot alakítottak ki az eleki középiskolával, ezért mentek most oda az elekiek is./ Ide az esti órákba érkezetek meg. A szállás és az étkezés az ottani középiskolában volt. Itt nagyon barátságosan fogadták őket, de az furcsa volt, hogy a szünet miatt az egész iskola szinte lakat alatt volt! Tulle-ben az egyik legérdekesebb látnivaló az, hogy ott található egy középkori eredetű "féltemplom". Ennek a templomnak a fele a forradalom alatt összeomlott, és így nyerte el a mai formáját. /A nagy francia forradalom alatt pl. a templomokból is megpróbálták kinyerni a salétromot, mint ahogy pl. Tulle-ben is, de itt a templom egy része nem bírta elviselni a bányászatot!/ Az viszont érdekes, hogy pl. emléktábla sem utal erre. /Ez valószínűleg azzal magyarázható, hogy Franciaország ma is megosztott a forradalom megítélésében, hisz a hivatalos véleménnyel nagyon sokan ma sem tudnak azonosulni!/Azon a vidéken sok az olyan kistelepülés, ahol egykoron püspöki székhely is volt, de a nagy francia forradalom miatt ezeket is "racionalizálták"!
Limoges-ben hivatalosan is fogadták az elekieket. Megnézték a bordeaux-i borvidéket is, másztak hegyet a Francia-Középhegységben is. Jártak Colonges la Rouge-ben is, ami arról nevezetes, hogy minden épület vörös színű kőből épült, de ahol sok nemes is él. Láttál a nemzeti ünnepre készülő vadászgépeket, illetve az egykori pápai székhelyt, Avignont is, igaz a pápai palotát belülről nem, mert ott hivatalok vannak. Visszafelé pedig megszálltak Nice-ban, és megnézték a Riviérát, majd Észak-Olaszországon /Velencét nem kihagyva/, Ausztrián keresztül megérkeztek Magyarországra, Elekre július 15-én érkeztek vissza a kora délutáni órákban.Az út nagyon érdekes volt, sokan megkóstolták a helyi ételspecialitásokat is.
Rapajkó Tibor

Iskolai tájékoztató
A Dr. Mester György Általános Iskola tájékoztatója
Vannak az életünkben pillanatok  ,amelyek éles határvonalként vágják ketté napjainkat .
A tanévnyitó napja minden bizonnyal ilyen nap. Szeptember 1-jétől mindennap találkozunk egymással , hogy megkezdjük közös munkánkat .
Itt állunk egy új tanév kezdetén , és ilyenkor illő  , hogy megpróbáljam felhívni a figyelmeteket / figyelmüket / egy –két dologra , ami az évkezdés előtt fontos lehet. - Augusztus 24. Szerda 9óra –korrepetálás a javítóvizsgások részére, - Augusztus 25 Csütörtök 9 óra – korrepetálás a javítóvizsgások részére, - Augusztus 29 és 30- Javító –és osztályozó vizsga –mindkét nap 8 órától - Szeptember 1.- 8óra – Tanévnyitó ünnepély és tanévkezdés A tankönyvek még nem érkeztek meg. Árusításuk és kiosztásuk időpontját a kábeltelevízióban fogjuk hirdetni , illetve az iskola kapujára is kiírjuk. A tankönyvek várható árai :
1.a-9000 Ft
1.b-7700 Ft
2.a –7750 Ft
2.b –5630 Ft
3.a –9150 Ft
3.b-9420 Ft
3.c-8640 Ft
4.a –11730 Ft /nemzetiségi német/, 12.620 Ft / német /
4.b –12.600 Ft
4.c –12450 Ft
5.a –10450 Ft
5.b –10260 Ft
6.a –11600 Ft
6.b –12350 Ft
6.c –11120 Ft
7.a –15.850Ft
7.b –15290 Ft
8.a –14140 Ft/ nemzetiségi német /, 15.420 Ft / német /
8.b –13720 Ft
A tankönyvek árából 2400 Ft támogatást kap minden évfolyam tanulója, ennyivel kevesebbet kell majd fizetni.
Akik márciusig bemutatták az ingyenességre való jogosultságuk dokumentumait, a tankönyveket térítés mentesen vehetik át, de a magas árak miatt egy részüket évvégén az iskolának vissza kell szolgáltatniuk.
A tankönyvosztáskor minden tanulótól 500 Ft adminisztrációs költséget is kérünk befizetni . Ez az összeg az évközi fénymásolások , feladatlapok költségeit fedezi, csökkentve ezáltal a tankönyvi kiadásokat.
A napközis térítési díjakat szíveskedjenek augusztus végéig befizetni a Napközi Otthonos Konyha pénztárába, hogy zökkenőmentes legyen  az étkeztetés. A hátra lévő rövid időre még jó pihenést kívánok mindenkinek !
Lénárt Istvánné igazgató 

VERS MINDENKINEK
 Az Európa –napon a Dr. Mester György Általános Iskola felső tagozatosainak szellemi vetélkedőjén született versekből minden lapszámban közzé teszünk egy alkotást.

5.c- Nagy Bettina – Pluhár Dóra
Ez a világ amilyen nagy ,
Európa te oly kicsiny vagy.
Körbe vesznek hegyek és tengerek,
Itt élünk  mi boldog emberek.

Északon vannak a dánok ,
Délen az albánok
Nyugaton  franciák ,
Keleten az ukránok lakják.
Európa közepe ,

Mi kis országunk fekhelye ,
Osztrákok , románok , szlovákok ,
Körbe veszik Magyarországot.

Régi álmunk vált valóra
Egy éve beléptünk az Unióba.

Főző - Sütő verseny 2005
2005 augusztus 6-án 9 órakor kezdetét vette a VI. Elek városi Főző és II .Sütő verseny. A résztvevők ismerősként üdvözölték egymást, számba vették: van-e új versenyző? –volt Budapestről -  és kik hiányoznak?- TURLA , RUSZ –mondták és persze sajnálták, hiszen a főzők csapata az elmúlt évek alatt kis közösségé alakult. Előkerültek az alapanyagok , a „szerszámok”és a  csodaszerek- a majdani győzelemhez – és az elmaradhatatlan „saját főzésű tüzes víz”melegítőnek, mert augusztus hónap hatodik napja felettébb hűvösre sikeredett a reggeli órákban. Természetesen ez nem szegte kedvét senkinek, és Dr. Heim Lajos zsűri elnök intésére elindult a verseny. Időközben sorjában érkeztek a sütemény – költemények. Megérkeztek a mazsorettek és a közönség is. Minden együtt volt tehát ahhoz, hogy a nap folyamán mindenki jól érezze magát. Már csak a zsűri többi tagja hiányzott és a kész ételek ahhoz, hogy a déli harangszó meghozza a közönség étvágyát is. Délidőben a zsűri megkezdte „munkáját”( kóstolgatták, kóstolgatták…), ez idő alatt a városi mazsorett csoport mutatkozott be a szép számú közönségnek. A verseny végeredménye a következőképpen alakult:
Főzőverseny:
I. helyezett  Botás Tivadar (marhapörkölt)
II. helyezett MSZP csapat ( „Völgyesi féle” marhapörkölt)
Különdíjasok: Mózer István (szarvas pörkölt), Székely László (pacalpörkölt), Horváth Sándor (csülkös bableves), ifj. Mózer István ( „grillcsoda”), Árgyelán Erzsébet (flekken).
Díjazásban most sem részesült és helyezést sem ért el, de versenyen kívül megették a főztjét: Árgyelán György igazgató.
Sütő verseny:
I. helyezett (megosztva) Wittmann Antalné (kelt kakaós-vaníliás kifli és kalács) és Papp Jánosné, Böbe (muffin, üdítőszelet, mandulás szelet, mokka szelet).
II. helyezett  Székely Lászlóné és Horváth Sándorné ( sörkifli)
III. helyezett  Szegedi Anikó (boci szelet)
Különdíjasok: Nedró Anita (almás lepény), ReMIK  (gyümölcstorta).
A művelődési központ által felajánlott díjakat Dr. Heim Lajosné és Turóczy András alpolgármesterek adták át a versenyzőknek. A legnagyobb díj mindenki számára az egész napos jó hangulat és a finom ételek voltak.                         
Ifj. Árgyelán György 

Levelek Békésből
Ilyen címmel jelent meg egy érdekes könyv Békés megye értékeiről még 2004-ben, a kiadó a megyei önkormányzat volt. A kiadvány stílusát, műfaját nagyon nehéz meghatározni. Az előszóban a megyegyűlés elnöke, Varga Zoltán többek között ezeket írja: “Pillanatképnél több, de átfogó és mélyreható elemzésnél kevesebb. Sokkal inkább sajátos látószögű, rendhagyó stílusú- a száraz és unalmas elemzéseket messzire elkerülő- tablószerű szemle arról az összetéveszthetetlen tájról és közigazgatási egységről, amit közkeletűen Békés megyének ismerünk, nevezünk.”
Valóban így van, hisz nyugodtan kijelenthetjük, mostanság nem jelent ehhez hasonló munka Békés megyéről, de valószínűleg korábban sem sok. Az irodalmi értékű, Mikes Kelemen stílusát idéző szöveget Banner Zoltán írta, amit jól kiegészítenek a gyönyörű felvételek, pl. Bagyinszki Zoltán fotói is.
Most pedig nézzünk néhány, szépen megfogalmazott gondolatot: “A népművészettel úgy van a társadalom, mint én a nagyapámtól örökölt zsebórával: öltönyömben már rég nincs kijelölt helye, mint valamikor a nagyapám mellényzsebében, de ha ámulatba akarom ejteni a társaságot, váratlanul előhúzom valahonnan.”
“Van egy különös pára Békés megyében, ami a hévízi medencék felett száll, kering, s ezekben a párafelhőkben látom én a délibábos jövőt.”
“Kedves Barátom! A turizmus volt legutóbbi levelem utolsó szava. Az is marad. Utolsó szavam: Békést, úgy ahogy van, el kell, mert - el lehet- adni főként az idegenforgalomnak. Azt hiszem, egy ilyen terv lenne a megye jövőjének a tervezete.”
Azok, akik elolvassák ezt a könyvet, illetve elidőznek a szép felvételeknél, rádöbbenhetnek arra, hogy tényleg milyen szép Békés megye. Ha pedig olyanok kezébe kerül ez a szép kiadvány, akik nem Békés megyeiek, akkor ők pedig valószínűleg a valóságában is látni akarják az itteni történelmi és természeti értékeket.
Azt is elmondhatjuk, hogy pl. a könyv stílusa miatt azok is el fogják olvasni, akiket különösen nem érdekel pl. a történelem.
Eleki szemmel nézve viszont meg kell állapítanunk, hogy csak az eleki turka “erejéig” /egy fénykép, amin Bágy György is látható/ vagyunk képviselve! Vajon miért nem került bele az országban egyedülálló kiűzetési emlékmű, vagy pl. az eleki farsangi felvonulás?
A Levelek Békésről című kötet a városi könyvtárban is megtalálható. /A helyi szlovák kisebbségi önkormányzat ajándékaként./
Rapajkó Tibor

Bővül a szennyvízhálózat
Elek város közművekkel történő ellátottsága az elmúlt években folyamatosan bővült. Ebben az évben a bővítések újabb állomása érkezett el. Az önkormányzatnak lehetősége nyílt arra, hogy közel egy milliárd forint összegű fejlesztéssel újabb utcákat csatlakoztasson a már meglévő hálózatba úgy hogy közben a tisztítótelep bővítését is el kell végezni.
A kormányzati szervektől nyert támogatás eredményeképpen a képviselő-testület létrehozott az érintett utcák lakóiból, az érintett ingatlanok tulajdonosaiból egy szervező bizottságot, amely megkezdte vízi közmű társulás szervezését. 
A szervezés megkezdése előtt a bizottság 2005. május 27-én lakossági fórumot szervezett, amelyen megjelentek az érintett ingatlantulajdonosok, a szervezésben részt vevő nAlexander Kft képviselői és a szervező bizottság tagjai is.
A fórumon az ingatlan tulajdonosok a hálózat kiépítésével és a szennyvíz telep meglévő kapacitásának bővítésével kapcsolatban tették fel kérdéseiket, amelyekre mindenki megnyugtató választ kapott.
Természetesen anyagi vonzatú kérdések is elhangzottak, hiszen a legfontosabb volt a hálózat kiépítése mellett mindenki számára: mibe kerül ez a munka az ő számára ? A levezetett költségek alapján a fórum résztvevői megállapíthatták, hogy kedvező anyagi konstrukció révén megvalósítható mindenki számára a hálózat kiépítése és az arra való csatlakozás és javasolták a feladat megvalósítását. A szervező bizottság ezzel a lakossági megerősítéssel kezdte el tényleges munkáját és látta el feladatát sikeresen, amelynek következtében az érintett ingatlan tulajdonosok 74 %-a első körben a társulat megalakítását kezdeményezte. Köszönetet és tiszteletet érdemelnek  a város lakói, az érintett ingatlantulajdonosok, hogy áldozat vállalásukkal hozzájárulnak Elek város fejlődéséhez, környezetünk védelméhez
Nagy László

Friss hírek a Leimen Házból
Aki július 18-21. betekintett a német közösségi házba, sok-sok felállított sátrat láthatott. Ekkor itt sátortáborban vettek részt a táncos gyerekek. A gondolat a gyerekektől indult ki – tudtuk meg Striflerné Katitól, aki az egész idő alatt kézben tartotta a táborozás menetét. Először engedélyt kellett kérni az Eleki Németek Egyesületének vezetőségétől, majd pedig a gyerekek szüleitől. Miután ezek megvoltak, indulhatott a szabadban töltött nomád élet. A gyerekek nagyon élvezték a „másságot”, hiszen nem a megszokott családi ágyban hajtották le a fejüket és éppen ezért volt az egész érdekes és izgalmas. Az étkezéshez szükséges ennivalót a táncosok szülei adták össze. Első este szalonnasütésben vettek részt a gyerekek, de volt a programban bográcsos csirkepörkölt főzése is, máskor sültet ettek burgonyapürével, de hidegtálas ennivaló is került az asztalra! A főzés irányítója Kati néni volt,de a gyerekek körülötte – mint szorgos kis hangyák – végezték azokat a feladatokat, melyeket rájuk bízott. Színes, változatos program volt mindennap: aki akart pingpongozott, vagy labdajátékban vett részt. Volt, akiket egy érdekes film vonzott, ezt megnézte videón, vagy a tv-ben; akit ezek nem érdekeltek dámajátékot, vagy malomjátékot játszottak. Minden este – agyköszörülésként – műveltségi vetélkedő volt. Igazi nyári kikapcsolódásban volt részük a német tánccsoport gyermekeinek, melyet még hetek múlva is izgalmasan mesélgettek egymásnak. Köszönet a szép napokért Striflerné Katinak, a gyerekek szüleinek és az Eleki Németek Egyesület vezetőségének. Augusztus 4-én este 7 órától ismét hangos volt a ház, ekkor szalonnasütésre került sor. Josef Schneider és Joschi Ament urak, a németországi Heimatkomitee oszlopos tagjai, valamint az Egyesület tagjai voltak a rendezvény kigondolói és támogatói. Kb. 80 ember fogadta el a szervezők meghívását. Megtisztelte az összejövetelt Almáskamarás polgármester-asszonya, Ambrus Attiláné. Részt vettek Dr. Heim Lajosné és Turóczy András alpolgármesterek is a rendezvényen. Alpolgármester úr, éppen Mexikóból tért haza és onnan hozott tekillával kínálgatta a társaságot. Értesültek még a Gyulán nyaraló német családok és az eleki német vendégek is az eseményről, így ők is eljöttek a házba.6 tűz égett és ezeket a helyeket ülték körül a szalonnát sütők. Volt, akit nem is a sütés érdekelt , csak eljött, hogy a régen nem látott ismerőseivel, barátjával beszélgessen. A hangulatot emelte a muzsikaszó, melyet Zimmermann Ferenc és Reisz György felváltva szolgáltatott – gombosharmónikával. Az estet felhőszakadás szakította meg, - ilyen szeszélyes most ez a nyár – de a szalonnát sütők bevonultak fedett helyre, és folytatódott a baráti beszélgetés, éneklés az éjszakába nyúlóan. 
Nádor Mária 

Az új orvosi ügyeleti rendszerről 
2005. augusztus elsejétől Eleken is új ügyeleti rendszert vezettek be, melynek a neve: sürgősségi ellátás. A következőket tudtuk meg dr. Árva Gabriellától: hétköznap 16 órától másnap 7 óráig, illetve hétvégén reggel 8 órától másnap 8 óráig hívható az ügyelet a következő számokon: 240 896, 06 30 99 56 757, de személyesen is felkereshető az ügyeletes a rendelőben is!
Az ügyelet központja Elek, de ide tartozik Kétegyháza és Lökösháza is. Az orvosok munkáját nővérek is segítik pl. akkor is, ha az orvost már kihívták egy másik beteghez, de rendelkezésre áll egy jól felszerelt ügyeleti autó  is sofőrrel. A doktornő elmondta azt is, hogy többnyire indokolt esetben riasztják az orvosokat is, de vannak olyanok is, akik indokolatlanul, igaz telefonon nem könnyű megítélni az eset komolyságát. Azon kérdésünkre, hogy hogyan ítéli meg a mostani magyar egészségügy helyzetét, azt válaszolta, az államnak több pénzt kellene adni erre a célra. A magánosítás csak bizonyos szinten kívánatos, nem pedig teljes egészében!
Rapajkó Tibor

ELEK csöndes, szép és tiszta város...
ELEK csöndes, szép és tiszta város... mondta Koltai Róbert színész-rendező. 
Eleken forgatott két napig Koltai Róbert színész. Egy helybeli fiatalember Tóbiás Sándor felkérésére vállalt filmszerepet. Amikor Koltai Róbert az év elején a Csaba Centerben közönségtalálkozón népszerűsítette Világszám Című filmjét, egy fiatalember lépett oda hozzá és egy forgatókönyvet adott át az elkerekedett szemű Koltainak – Tóbiás Sándor vagyok, az idén érettségiztem. Szeretném ha játszana a Közúti karbantartók című filmemben. Koltai elmondta, bár naponta kap forgatókönyveket, mégis belelapozott a forgatókönyvbe, amit fantáziadúsnak talált. Sok-sok egyeztetés és megbeszélés után bár rendkívül fáradt volt a filmje, a Világszám amerikai körútja miatt, mégis elvállalta a kemény kukás szerepét, amiért még tiszteletdíjat sem kért. Koltai Róbert minden idejét és energiáját leköti a tavaly bemutatott Világszám című filmjének tengerentúli népszerűsítése. A színész-rendező már számos elismerésben részesült. Az Európai Uniós Filmek Fesztiválján, Chicagóban a közönségdíjat kapta meg a Világszám című filmje. A legnevesebb helyi újság, a Chicago Sun Times nagy tekintélyű kritikusa, Roger Ebert nagyon elismerően szólt a filmről. Terveiről elárulta a művész, hogy Dés Lászlóval együtt musicalt alkot a Sose halunk meg című filmből, amit a Szolnoki Szigligeti Színházban mutatnak be. A továbbiakban megkérdeztük a művészt mi a véleménye Elek városáról, hogyan látja az eleki embereket?- Rendkívüli szeretettel fogadtak Eleken. Egyre ritkábban találkozom az emberi összefogás ilyen példájával amit itt tapasztaltam. Mindaz a segítőkészség amit ez a fiatalember minden téren megkap városától a filmje elkészítéséhez engem nagyon meglepett.” Esélyt adni a fiataloknak” számomra nagyon fontos, de csak nagyon ritkán találkozom olyan emberekkel (önkormányzati vezetőkkel, intézményekkel) akik nem csak hangoztatják a fiatal tehetségek támogatását, hanem tesznek is érte. Elek rendkívül csöndes, szép és tiszta város. Az emberek rajongása amivel körülvettek, nem titkolom nagyon jól esett. A művész két napot forgatott Eleken, ahová saját költségén érkezett és a Tóbiás család látta vendégül. A film 18 éves forgatókönyvíró-rendezője, Tóbiás Sándor elmondta, hogy az idén érettségizett a békéscsabai Evangélikus Gimnázium és Művészeti Szakközépiskolában. Noha már többször forgatott ez lesz az első komoly játékfilmje. Ezzel a két nappal nem ér véget a film forgatása, még több napot fogunk forgatni augusztusban neves színművészekkel. Augusztus 17.-én érkezik Tóth Orsolya színművésznő. A film nem készülhetne el az ELEK TV, a Polgármesteri Hivatal és dolgozói, az Oktatási és Kulturális Bizottság, Víz-és Csatornaüzemeltető KFT, Elek város Képviselő Testülete ( különösen Pluhár László polgármester, Heim Lajosné alpolgármester asszony , Bágy György képviselő, Drágos József képviselő),a Városi Művelődési Központ munkatársai, Zsidó Ágnes tanítónő, Szabó Pálné vállalkozó, Turóczyné Tóth Tünde vállalkozó,és az Eleki Rendőrőrs maximális támogatása nélkül. Külön szeretném megköszönni Elek város lakóinak, a Pszihiátriai Betegek Otthona dolgozóinak (Recskiné Varga Mónikának) és betegeinek a filmbéli statisztálást.
arlan

Tisztelt Állampolgárok!
A Riha Ilona Alapítvány fő célkitűzése az eleki gyermekek tanulmányi munkájának ösztönzése. Az előző évben Önök 143.290,- Ft-tal segítették ezt a munkát az adójuk 1%-nak felajánlásával. Köszönjük. Az idei évben is kérjük támogatásukat.
Adószámunk: 19057897-1-04
Riha Ilona Alapítvány Kuratóriuma

Előzetes a szeptemberi szám tartalmából:
- Az augusztus 20. kitüntetettek életrajza
- Vendégtáncosok a szlovák kissebségi önkormányzatnál
- Tudósítás a tanévnyitó ünnepségekről.
- Nádor Mária könyvtár vezető nyugdíjba vonulása
- Szabó Péter 70 éves